khistorydata/jeongjo-sjw-relations huggingface dataset:
정조 3년
己亥三月三十日巳時。上御誠正閣。諸承旨持公事入侍時。行左承旨鄭民始。行右承旨李義翊。左副承旨洪檢。右副承旨金思穆。同副承旨徐有防。假注書徐鼎修。記事官徐龍輔鄭東浚。以次進伏訖。上命民始等。以次讀奏公事訖。命書傳敎曰。同副承旨馳詣宗廟景慕宮奉審。察品祭器祭官亦令依例摘奸以來。又命書傳敎曰。誓戒隔宵。違牌玉堂一倂只推。更爲牌招。上曰。使臣入侍。賤臣承命出來。與上使鄭光漢。副使李秉模偕入進伏。上曰。萬里行役。無事回還。誠可幸也。光漢等曰。王靈攸曁。得免顚沛矣。上曰。皇帝政令。近來則何必云耶。光漢曰。政令之間。雖不無老昏處。而大體則摠攬綱紀。一事不遺。可謂英明矣。上曰。亦或有文治之可觀者乎。光漢曰。大體言之。則財賦爲上。武力次之。文治則爲末矣。上曰。見其太學乎。光漢曰。殿廡金碧。可謂炫耀。而賢館黌舍。無一守護之人矣。上曰。書狀何時當入來乎。光漢曰。不久似當復命矣。命退。諸臣以次退出。
정조 3년
己亥三月三十日申時。上御誠正閣。召對入侍。謝恩玉堂同爲入侍時。參贊官徐有防。侍讀官南鶴聞。檢討官李殷模。假注書徐鼎修。記事官徐龍輔鄭東浚。副修撰金宇鎭。以次進伏訖。鶴聞讀自伊川先生答朱長文書。止他日自當條暢。殷模讀自欲知得與不得。止皆有理須是察。上曰。參贊官及史官讀之。有防讀自又曰。自一身之中。止以類而推。賤臣讀自學者先要會疑。止不待而後知。龍輔讀自諸公所論。止溺於怪妄必矣。東浚讀自子貢讀夫子之言。止久則自覺進也。鶴聞曰。心通乎道。然後辨是非。此段文義。實爲心學上要緊語也。蓋此心曉然通達於事物當然之理。則天下之言。無不究明其理。而識其是非之所在。有如權衡之較輕重。明鏡之照姸媸。以帝王爲治之道言之。君心一正則朝廷可正。百官可正。萬民可正。而天下之是非。瞭然可知矣。伏願聖上體念焉。殷模曰。完養思慮。涵泳義理八字。儘有深意矣。誠欲涵養義理。則固先完養思慮。然後致知力行之工。自有次第矣。聖學高明。其於義理分上。豈有一毫未盡。而益加完養之工。至於聖益之聖境。區區之望也。上曰。所陳俱好矣。參贊官亦陳文義。可也。有防曰。上下番儒臣。旣皆敷陳。臣則別無可達之辭矣。上曰。下番儒臣。初入講筵。文義不可草草講論。必逐段陳達。可也。殷模曰。此冊文義。臣未及詳覽。倉卒之間。實不敢臆對矣。上曰。此等冊子。果無宿工乎。殷模曰。臣學識全然鹵莽。至如性理之書。尤甚生疎矣。上曰。天生蒸民。有物有則。蓋物物上莫不有理。而窮理之工。亦旣多端。則此章中只以讀書論人接事三件事。爲窮理之目者。何也。鶴聞曰。先於此三者。下得工夫。則天下萬事之理。可以推此而明之之意也。上曰。下番儒臣之意。何如。殷模曰。上番之言好矣。上曰。讀書論人接事三條之中。抑有次序層節之可見者乎。鶴聞曰。讀書明理。論人是非。處事得當。似當有先後次序矣。上曰。下番儒臣。亦陳所見。可也。殷模曰。臣意亦與上番所達之意同矣。上曰。讀書明理。槪以本源工夫言之。而義理旣明。則人之是非。事之當否。自可以理會透了矣。殷模曰。聖敎誠然矣。上曰。若只格一物。便通衆理。雖顔子。亦不敢如此道之意。何也。鶴聞曰。格一物通衆理。乃聖人極至之工。而顔子則俱體而微。猶不得到此地位。故不敢如此道矣。上曰。下番儒臣所見。亦何如。殷模曰。倉卒臆見。有不敢仰對矣。上曰。深辭奧旨。雖未及講究。而以外面觀之。則其義。果何如。殷模曰。臣實無所見之可以仰達者矣。上曰。以此章中先儒所問觀之。可見其工夫篤學處。而第其遺辭下語之間。不能無病處矣。天下萬物之理。便欲一時竝格。則其病在於務博。纔格一物。便要衆理皆通。則其病在於務細矣。蓋物物格者。今日格一物。明日格一事。積累漸多。自然有貫通處。而天下物物。斯可以格矣。只格一物者。乃天下萬事。皆不出於當然之理。而其理則一也。若透明了此一端。則向於萬事。皆可以推類而理會矣。大抵六合之外。聖人雖置之不論。六合以內。不可不窮格而知之。則自初用工。雖不必以物物皆格爲心。而一日二日。漸次積累。以至於工夫旣多。自有脫然通貫處。則斯豈非窮格之工乎。儒臣之意。何如。殷模曰。聖敎誠然矣。上曰。孔子不言性與天道。故子貢以下。不得與聞。而孟子始言之。至於宋時諸賢。論之愈詳。言之愈備。雖初學童蒙。必以此毫則。縷柝。告誨不已。此與孔子之不言。似爲相反。且論語一篇。只說一仁字。而子思辨七情。孟子說四端。曾子竝論性命者。前後聖賢之言。詳略不同。此亦何故耶。鶴聞曰。聖門學者。必以了悟爲聞。不以苟知爲得。而後世。則年代漸降。人才益鮮。故不可不諄諄告誨。然後可使學者知其爲學之門路而然矣。上曰。下番儒臣。亦陳所見。可也。殷模曰。上番之言是矣。上命玉堂上下番先退。上曰。金宇鎭進前。宇鎭進前俯伏。上曰。曾在春坊時見之。而已知其夙成矣。宇鎭曰。臣沖騃無能。猥叨極選。左右思量。萬萬無稱塞之望。以是憂懼。不知所達矣。上曰。經幄之任。非但文學備顧而已。啓沃君德。隨事論思。無非職責之所當爲者。爾須益勉淬勵。補予不逮。是所望於爾也。命退。諸臣以次退出。
정조 3년
己亥三月三十日四更。上詣仁政殿。親臨受誓戒入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨金思穆。同副承旨徐有防。記事官李兢淵。假注書徐鼎修。記事官徐龍輔鄭東浚。以次侍立訖。上具遠遊冠絳紗袍。乘輿出仁和門。詣仁政殿階上降輿。左通禮啓請執圭。上執圭。就板位南向立。諸享官及宗親百官以次入就位。典儀曰。四拜。在位者皆四拜。讀誓文官吏曹判書鄭尙淳及刑曹判書尹東暹。陞自東階。就讀誓文位。西向立。尙淳展讀誓文訖。尙淳東暹降復位。典儀曰。四拜。在位者皆四拜。左通禮跪啓請還內。上釋圭。乘輿由仁和門還內。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨金思穆坐。同副承旨徐有防坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
鄭民始。以弘文館言啓曰。校理鄭淵淳。旣有只推之命。卽爲牌招察任。何如。傳曰。允。
정조 3년
以正言尹行元牌不進罷職傳旨。傳于李義翊曰。只推。
정조 3년
李義翊。以扈衛廳別將。以大將意啓曰。別將李燁。以其身病。呈狀乞遞。今姑改差。何如。傳曰。允。
정조 3년
又以兵曹言啓曰。去春三朔能麽兒。考講時。武臣兼宣傳官鄭光述。講二次陣二次。四次不通。依定式越捧一等。中樞府都事曺希元。講二次陣一次。訓鍊院僉正金魯直。講一次陣二次。三次不通。武臣兼宣傳官李景烈。訓鍊院主簿李漢棟。講二次不通。訓鍊院主簿具守諒。氷庫別提劉光濟。部將鄭泰曾閔修益林擎國李顯忠。武臣兼宣傳官尹彦喆高碩崙李仁默李需克趙鎭祿李燁。都摠府經歷兪碩柱。刑曹正郞申協。工曹正郞申思益。濟用監主簿張翼大。典牲署主簿金宗勳。內贍寺主簿金聲伯。守門將金益魯徐志逸金鼎燁。講一次陣一次不通。訓鍊院副正申大偀。都摠府都事金景濂。宣傳官宋觀休。武臣兼宣傳官李啓春兪鉉商。部將韓翊柱。守門將李陽信。講一次不通。都摠府都事宋應休。宣傳官吳毅常。部將朴文絅。武臣兼宣傳官金燦。守門將千一元。陣一次不通。三次二次一次不通之員。竝亦依定式從重推考。何如。傳曰。允。
정조 3년
金思穆。以義禁府言啓曰。二所巡廳啓辭內。犯夜人前判官金斗煜。移送本府事。知道。啓下矣。金斗煜今方待命。卽爲拿囚之意。敢啓。傳曰。知道。
정조 3년
李義翊。以義禁府言啓曰。扶餘縣監李素。拿問處之事。傳旨啓下矣。李素時在任所云。依例發遣府羅將。拿來。何如。傳曰。待待命拿囚。
정조 3년
又以義禁府言啓曰。靑陽前縣監李龍中。堤川前縣監宋繼相等。拿問勘處事。傳旨啓下矣。李龍中時在京畿陽智地。宋繼相時在任所云。依例發遣府羅將。竝拿來。何如。傳曰。待命拿囚。
정조 3년
又以義禁府言啓曰。慶尙監司李在簡狀啓據。刑曹粘目內。靈山前縣監洪直浩。移本府處之事。允下矣。洪直浩時在任所云。依例發遣府羅將。拿來。何如。傳曰。允。
정조 3년
又以義禁府言啓曰。時囚罪人柳爾冑。口招公事判府內。前營將申載文。自本府拿問事。啓下矣。申載文。以阿耳前僉使。自任所未及上來云。依例發遣府書吏。拿來。何如。傳曰。允。
정조 3년
三司合啓。大司憲徐有慶。持平朴聖泰。校理李泰永。副校理南鶴聞趙尙鎭。正言盧瑞國。修撰鄭志儉金履禧。副修撰金宇鎭李殷模啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根抵則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。而奠我宗祊於億萬年盤石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。有若以先大王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關明。正其亂賊之罪乎。請亟寢鄭致達妻減死安置之命。快正王法。以洩神人之憤。金相福之罪。可勝誅哉。諸般罪惡之昭在人耳目者。於渠猶屬細故。而乙未冬。相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府拿鞫嚴問。快正王法。乙未冬。國家安危之機。至今追思尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。嘻噫痛矣。龜柱之罪。可勝誅哉。顧其地處如何。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之眉越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不可一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮先事虞。容有極哉。請黑山島定配罪人龜柱。極加嚴鞫。快正王法。答三司曰。不允。
정조 3년
大司憲徐有慶。持平朴聖泰。正言盧瑞國啓曰。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。熊川縣定配罪人成運。亟令王府更爲設鞫得情。澤遂爛熳同參於啓能凶慘不道之謀。而只誅其身。王章未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂一而二二而一。則啓能凶慘不道之謀。必無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府嚴鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密傳凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫師等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥藉之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚浪藉之後。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益畜異圖。延妖卜而暗質凶謀。縱嫌奴而煽惑愚氓。親而同堂之庶從。近以帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露於賊泰之招。密書之頻數往復於逆來。諸囚之供辭。若出一口。情節昭著。無非渠之結案。以其頑慝。抵賴不服。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 3년
全羅監司鄭一祥疏曰。伏以臣冒肅恩命。行將赴任。而臣之父母墳山。在於京畿高陽地。請由省掃。旣有已例。玆敢不避猥越。仰陳私懇。伏乞聖明。俯垂鑑諒。特許數日之暇。俾伸至情。不勝幸甚。答曰。省疏具悉。卿其依所請。往省焉。
정조 3년
吏曹參議柳戇疏曰。伏以。臣以至愚賤品。荷聖明不世之洪造。前後踐歷。無非淸要。涯分已過。滿盈是懼。居常踧踖。無所容措。夫何天官佐貳之命。遽下於千萬夢想之外。不知聖明。奚取於如臣無似之賤。而誤恩之偏加。一至於此哉。臣拜命驚惶。尤不知死所。況臣所叨之任。卽一代之淸選也。銓衡人才。雖係長官。而通塞激揚。責亦不輕。自非望實俱隆厭服一世者。則宜莫敢居之。淸朝才彦。豈患無人。而畢竟差除。反屬臣身。臣心惶愧。有不暇言。而在朝家難愼之道。亦恐貽累之不細矣。臣雖欲貪榮恃恩。冒膺匪據。而人器不稱。自知甚明。梁鵜之刺。理所必至。其於累聖簡而辱朝廷何哉。且臣適値都堂會圈。法當入參。乞免之章。見阻候院。召牌再降。促敎又下。臣誠怵分畏義。他不暇顧。章皇出肅。冒參堂圈。一時副急。雖由於萬不獲已。因仍蹲冒。尤非私分之所敢出。日事違傲。益增罪戾。玆敢更瀝忱懇。仰瀆宸嚴之下。伏乞聖慈。俯垂諒察。亟許譴削臣職。以重名器。以安私分。不勝幸甚。省疏具悉。爾其勿辭察職。
정조 3년
己亥四月初一日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。徹曉勞攘之餘。聖體。若何。上曰。一樣矣。上曰。璿源殿簾帳。有可改處。當令戶判奉審修改矣。國榮曰。其在重事體之道。當令奉審後擧行矣。上曰。洪忠監司。狀請忠州牧使之仍任。而羅州亦是弊邑。且新除者。又有善治之名。則不必仍任矣。國榮曰。聖敎誠然矣。國榮曰。未下直守令。催促下送。似宜矣。上曰。洪忠兵使。亦當催促下送矣。國榮曰。然矣。上命退。諸臣以次出。
정조 3년
己亥四月初一日巳時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。糧餉廳事。何以爲之乎。民始曰。今方抄出文書矣。上曰。訓局所入。將爲幾何。民始曰。一年所費。似不過一萬餘金矣。上曰。昨日使臣。忙未酬酢。彼中有何所聞云乎。民始曰。別無所聞。而明史綱目。今方撰輯云矣。上曰。書狀何當入來云乎。民始曰。初四日當入來云矣。上曰。金宇鎭上疏善作矣。民始曰。然矣。上曰。今年牟麥。果可豊登云乎。民始曰。東北則姑未聞知。而南中與畿內。皆大登云矣。上曰。麥登則秋事亦可占乎。民始曰。麥豊則農糧有餘。故民能盡力而然矣。上命書公事判付。仍命退。諸臣以次出。
정조 3년
己亥四月初一日未時。上御誠正閣。同副承旨入侍。使臣同爲入侍時。上使鄭光漢。副使李秉模。同副承旨徐有防。假注書徐鼎修。記事官徐龍輔鄭東浚。以次進伏訖。上命有防書傳敎曰。璿源殿正殿簾帳。卽令戶判進詣奉審修改。上曰。使臣進前。光漢等進前俯伏。上曰。使臣別單。俄纔見之。而彼國近年以來。凶歉連仍云。沿路所見。民情。果何如。而猶不至離散之境乎。光漢曰。自遼東至皇城千餘里之間。流丐之民。絡續於道路矣。秉模曰。今皇帝在位旣久。年且衰耗。近來政令之間。雖或有些。少過擧。而亦無大段失德。至於敬天事神恤民三件事。則自初至今。至誠不懈。故內外人心。賴此晏然。姑無渙散之慮矣。上曰。中原陸沈。四海腥膻。三代之文物禮樂。今則雖無可徵。而或於閭巷草萊之間。猶有文章學術之可觀者乎。光漢曰。以臣等所見言之。則南京儒士中。多有善文之人。而大體彼俗。專尙武力。故文治則無可觀矣。上曰。皇城太學。卿等見之乎。光漢曰。見之矣。上曰。槐市黌舍。能不至蕪沒廢棄之境。而亦或有絃誦之聲乎。光漢曰。太學則雖不至頹癈之境。而元無士子守護之事。至於京外鄕校。則頹圮廢棄。鞠爲茂草之場。所見極爲駭然矣。上曰。任譯輩。聞多居間作弊之端云。然否。光漢曰。作弊之端。雖未能指的現捉。而臣等與彼國人欲相見。則譯輩必萬端沮戲。不使相面。以此觀之。則渠輩所爲。不無殊常之端矣。上曰。書狀何間當入來乎。光漢曰。不久當復命矣。命退。諸臣以次退出。
정조 3년
己亥四月初一日初更。上御誠正閣。右承旨入侍時。行右承旨李義翊。假注書徐鼎修。記事官徐龍輔鄭東浚。以次進伏訖。上命書傳敎曰。旣有慶興之例。卒正使河恩君垙。祿俸限三年仍給事。分付。又命書傳敎曰。未下直守令。竝令催促下送事。申飭該曹。又命書傳敎曰。奪符宣傳官及拿來都事。廚傳有弊。洪忠兵使。明日辭朝。催促赴任。以洪忠監司李命植。忠州牧使朴師沃仍任狀啓。命書傳敎曰。羅州亦是弊邑。本牧守令。不可不擇。且今新授忠州牧使。聞亦是善治云。道臣此狀聞。似未及聞知之致。原狀啓下送。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐。右副承旨徐有防坐直。同副承旨申應顯坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于李義翊曰。兵水使留待。
정조 3년
以咸鏡監司下批政事取稟。傳于鄭民始曰。當日爲之。
정조 3년
鄭民始啓曰。卽者吏曹假郞廳來言。今日爲政事。命下。而判書鄭尙淳。參判兪彦鎬。參議柳戇。具以病不來。不得開政云。判書參判參議。卽爲牌招開政。何如。傳曰。允。
정조 3년
有政。吏批。判書鄭尙淳牌不進。參判兪彦鎬進。參議柳戇進。右副承旨徐有防進。以李師曾爲掌令。徐有成爲修撰。李性源爲右尹。沈頤之爲同義禁。鄭尙淳爲觀象監提調。趙㻐爲典牲提調。李晶煥德山縣監。咸鏡監司徐浩修單付。
정조 3년
兵批。行判書李徽之進。參判李𡊠病。參議洪樂彬病。參知鄭宇淳入直進。行右承旨李義翊進。以安川君烓爲都摠管。李長爀爲宣傳官。李元謙爲宣傳官。李光燮爲都摠經歷。南有寬爲都摠都事。高尙禧爲牛峴僉使。李潤翼爲草芝僉使。崔啓樞爲文城僉使。白後樂爲乶下僉使。許全爲水原監牧官。李景濟爲羅州監牧官。副護軍尹勉矩申潚李度默。副司直李福源李普行金思穆。副司果鄭志儉朴祐源權裕申趙時完單付。
정조 3년
申應顯。以訓鍊都監言啓曰。本局哨官李徵範。身病危重。勢難察任。改差。何如。傳曰。允。
정조 3년
徐有防。以義禁府言啓曰。刑曹啓目內。譯官崔宗魯。私持馬加把之罪。令攸司考律科罪事。啓下。而係是堂上譯官。依續典移本府處之事。允下矣。崔宗魯今方待命。卽爲拿囚之意。敢啓。傳曰。知道。
정조 3년
大司憲徐有慶。持平朴聖泰。校理李泰永鄭淵淳。副校理南鶴聞趙尙鎭。正言盧瑞國。修撰金履禧。副修撰金宇鎭李殷模啓曰。請亟寢鄭致達妻。減死安置之命。快正王法。以洩神人之憤。請放歸田里罪人金相福。亟令王府。拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上
정조 3년
大司憲徐有慶。持平朴聖泰。正言盧瑞國啓曰。請濟州牧移配罪人敬彬。熊川縣定配罪人成運。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。嚴鞫得情。請還寢李觀源定配之命。仍令王府。嚴鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
戶曹參判宋德相疏曰。伏以。臣起自草萊。過蒙殊遇。向者恩暇。亦出曲諒。在臣之義。固當式遄其歸。而狗馬賤疾。許久彌留。屢勤嚴召。至有手書之諭。臣是何人。敢當此數。昨始扶曳病軀。來伏私次。㨔頓呻憊。旋暈兼苦。又未卽趍赴禁扄。以謝不世之眷。以伸反面之禮。撫躬兢惶。死有餘罪。仍念臣之虛帶職名。今幾日月。閑司漫職。尙多尸素之愧。至於金吾兼銜。責重議讞。以臣癃老無似。實難冒當。伏乞天地父母。俯諒微忱。本兼諸職。一倂許遞。仍治臣前後違傲之辜。以安賤分。以肅朝綱。千萬幸甚。答曰。省疏具悉卿懇。知卿入京。欣慰曷可云論。俟病小間。卽爲造朝。庸副予懸企之之望。至於疏中本兼乞解云云。所辭過矣。宜不允。更望卿之安心。勿復過讓也。仍傳曰。此批答。遣史官傳諭于上來儒賢處。
정조 3년
敦寧都正李秉模疏曰。伏以。臣見叨之職。非有敦寧。則不得仍帶。例也。敢陳短章。仰瀆崇嚴。伏乞聖明。亟命遞改焉。省疏具悉。疏辭。下該曹稟處。
정조 3년
己亥四月初二日。兼春秋朴行淳。刑曹啓目。向前連山縣監朴宗厚等。移義禁府處之何如啓。傳曰。依允。朴宗厚段。先以他事被囚。已爲酌處。此則勿論爲良如敎。
정조 3년
己亥四月初二日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。洪忠兵使拿來草記。尙未啓下。而禁府都事之下直。何故也。國榮曰。政院不察而捧入云矣。上曰。儒賢上來乎。國榮曰。昨夕入城云矣。上曰。金亮行亦有上來之消息乎。國榮曰。姑未聞之矣。上命書傳敎曰。向者處分。卽申法之意。而究其弊源。自是流來謬習。雖謂之令前。公罪。可也。況其時判堂。旣已收敍。則宜有參恕之道。戶曹料祿色及頒祿回倉郞廳監察。一倂蕩滌敍用。如是下敎者。非忽於法綱而然也。此後又有現發者。亦當用常律。以此一體嚴飭。又命書傳敎曰。亞尹玉堂金吾堂上竝許遞。今日政差出。又命書傳敎曰。近來侍從。苟艱。堂上堂下被罪人。竝令書入。又命書傳敎曰。前留守李福源敍用。上曰。王大妃殿進御一錢重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥四月初二日酉時。上御熙政堂。同副承旨入侍時。同副承旨徐有防。假注書徐鼎修。記事官徐龍輔鄭東浚。以次進伏訖。上命有防書傳敎曰。昨日朴宗厚處分傳敎中。以此外前官之如有入於現告者。不可事同罰異。皆依宗厚例。以公律勘處之意。下敎。仍命以如無捧現告之人。則此句語。使之抹去頒布矣。該房旣承筵敎。以不當抹去之句語。輕先抹去。致使許多前官。幾皆以本律混同發配。事係大不察。該房承旨金思穆遞差。命書傳敎曰。行副司直申應顯。承旨除授。命書傳敎曰。承旨房仍。上曰。新除授承旨申應顯。牌招察任。右承旨李義翊。亦牌招推移入直。出榻敎以吏曹判書參判牌招啓辭。命書傳敎曰。更卽牌招開政。以吏曹參議柳戇牌不進罷職傳旨。命書傳敎曰。只推。更卽牌招。又命書傳敎曰。將値夜深。政官牌去來催促。使之趁卽開政。有防曰。政官牌去來。院隷不善催促。當該注書。推考。何如。上曰。依爲之。出擧條有防曰。內氷庫頒氷單子。不善修整。以致落漏。至勤聖敎。其初不照檢。慢忽擧行之失。在所難免。當該郞廳。從重推考。何如。上曰。依爲之。出擧條命書傳敎曰。此等瞭然易知之事。不善檢察。致勤詢問。該堂從重推考。又命書傳敎曰。召對爲之。上曰。注書出去。與玉堂上下番。持召對冊子。入侍。可也。賤臣承命出來。與侍讀官鄭淵淳。檢討官李殷模偕入。淵淳進講近思錄第二卷。讀自凡致思到說不得處。止其近如地。上曰。下番儒臣讀之。殷模讀自學者不泥文義。止只是理不如此。上曰。參贊官及史官。以次讀之。有防讀自子在川上。止便是可得地。賤臣讀自今人不會讀書。止便是不曾讀也。龍輔讀自凡看文字。止足之蹈之者。東浚讀自學者當以論語。止聖人之意見矣。淵淳曰。此段說。告子不能致思之病處也。告子若不得於言。而必思求於心之道。則必無偏滯之患。而惟其不能致思也。故橫渠拈出此段以戒後學。而至於帝王之學。尤當省念處也。若不審思明辨。則凡於措置之道。設施之方。何能盡得其當乎。伏願於致思二字上。益加體念焉。殷模曰。聖人之言。自有近處云者。其意儘好矣。聖人造極處。雖如天之杳茫。沒模捉而若言其道。則乃不出於日用事爲之間。而初非深遠難知者也。此非但學者之所當知也。帝王爲治之方亦然。雖堯舜之治。亦不越於自近及遠矣。伏願益加留念焉。上曰。所陳好矣。參贊官亦陳文義。可也。有防曰。上下番儒臣。旣皆敷陳。臣則別無可達文義矣。上曰。以今人不會讀書章觀之。蓋讀書之法。知其要而得其實。則可使智慮明暢。氣質變化。而有日新之效矣。然從古以來。從政之大夫。專對之使臣何限。而其中或不無善於誦詩。而臨事則責焉者。又或有初不讀詩。而任職則能焉者。至如赳赳之武夫。桓桓之勇士。間有不識丁之嘆。而若其治兵治政。則綽然有餘。反有勝於窮經讀書之士者。此何爲然也。淵淳曰。大體善惡邪正。皆載於三百篇之中。故誦之者。若知其要義。有自得之實。則不無資益於專對從政之事矣。然至於任事能否之不同。則全在於才質淸濁之各異矣。上曰。下番儒臣之意。何如。殷模曰。上番儒臣所達之言。誠是矣。蓋人之才質。各自不同。故知者則雖無讀詩之資。而自有任事之能。愚者則雖能誦詩。而不知其要義。故未免書肆之譏。而初無資益之效矣。命退。諸臣以次退出。
정조 3년
己亥四月初二日未時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。政官入來乎。民始曰。俄出再牌。姑無去來矣。上曰。守令有幾窠乎。民始曰。只有德山一窠矣。上曰。洪忠兵使拿來。都事之不待草記啓下。先入下直單子者。何故也。民始曰。臣則未及檢察。而該房不察捧入矣。上曰。人才薦事。何以爲之云乎。民始曰。廟堂姑未議定云矣。上命書公事判付。仍命退。諸臣以次出。
정조 3년
己亥四月初二日辰時。上御熙政堂。兵水使入侍時。同副承旨徐有防。假注書徐鼎修。記事官徐龍輔鄭東浚。慶尙左兵使李文德。洪忠兵使吳載熙。慶尙左水使李筞。以次進伏訖。上曰。兵水使以次進前。文德進前俯伏。上下詢其履歷後。上曰。無論內外。近來戎務。全然抛棄。不成貌樣。誠可悶矣。其須下往勉旃。必思所以蘇弊之道。可也。文德曰。謹當竭力殫誠而爲之矣。載熙進伏。上下詢其履歷後。上曰。一道戎政。專管於閫帥。則其爲任也。不輕而重。其須下往勉旃。無負委畀之意。可也。載熙曰。伏承聖敎。敢不殫竭圖報乎。筞進伏。上下詢其履歷後。上曰。下去善爲。可也。有防曰。慶尙左水使李筞。筵席出入之際。已多顚錯。其他奏對之間。又甚慌亂。擧措駭眼。事體乖當。不可無警。從重推考。何如。上曰。依爲之。出擧條仍命有防讀諭宣諭文訖。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨洪檢坐。右副承旨徐有防坐直。同副承旨申應顯坐直。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于徐有防曰。召對爲之。
정조 3년
鄭民始。以弘文館言啓曰。新除授修撰徐有成。卽爲牌招察任。何如。傳曰。允。
정조 3년
吏曹口傳政事。以李福源爲典牲提調。
정조 3년
傳于申應顯曰。昨有宣傳官來待之敎。而今無待令者。事知該然。前所未聞。行首宣傳官。爲先削職。下該府從重勘律。其餘宣傳官。下該府拿問定罪。
정조 3년
以修撰徐有成牌不進罷職傳旨。傳于申應顯曰。只推。更爲牌招。
정조 3년
鄭民始。以弘文館言啓曰。繼講冊子問議草記。待儒賢造朝更爲稟處事。命下矣。儒賢旣已造朝。更爲問議事。下番副修撰臣李殷模。今日晝仕出去之意。敢啓。傳曰。知道。
정조 3년
李義翊。以都摠府言啓曰。副摠管李性源。以同知實錄事。實錄廳晝仕出去。而逐日仕進。煩稟未安。入番間。除草記往來之意。敢啓。傳曰。知道。
정조 3년
申應顯。以義禁府言啓曰。洪忠監司李命植狀啓據。刑曹粘目內。連山前縣監朴師範。前前縣監李灌等。移本府處之事。允下矣。朴師範以新溪縣令。時在任所。李灌時在京幾廣州地云。依例發遣府羅將。竝拿來。何如。傳曰。允。
정조 3년
大司憲徐有慶。持平朴聖泰。校理李泰永鄭淵淳。副校理趙尙鎭南鶴聞。正言盧瑞國。修撰金履禧。副修撰李殷模金宇鎭啓曰。請亟寢鄭致達妻減死安置之命。快正王法。以洩神人之憤。請放歸田里罪人金相福。亟令王府拿鞫嚴問。快正王法。請還寢遠竄罪人韓翼謩。金吾草記勿施之命。仍施遠竄之典。請黑山島定配罪人龜柱。亟加嚴鞫。快正王法。答三司曰。不允。措辭見上。
정조 3년
大司憲徐有慶。持平朴聖泰。正言盧瑞國啓曰。請濟州牧移配罪人敬彬。熊川縣定配罪人成運。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂。絶島定配之命。仍令王府嚴鞫得情。請還寢李觀源定配之命。仍令王府嚴鞫得情。請遲晩後物故罪人啓能。亟施孥藉之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
咸鏡監司徐浩修疏曰。伏以臣於日前。伏奉北藩除旨。聞名驚惶。莫省所措。夫方面之任。孰非緊重。而惟此關北一路。民俗之獷猂。邊圉之警備。尤非諸道之比。況近年以來。饑饉荐臻。凋弊轉甚。撫摩控制之難。視前不啻倍簁。則必其才識足以剸理。威望足以彈壓。然後乃可居是任也。如臣譾劣。百無肖似。曾在南臬。醜拙畢露。尙今追思。愧悔交中。臣未知聖明之簡畀。廟堂之薦剡。奚取於已試蔑效之跡。而不念駑駘之僨轅哉。臣受恩如天。圖報無地。寤寐此心。恒在於不擇夷險。苟有一分承當之望。豈不欲强策庸鈍。隨處陳力。以少酬其涓埃之誠。而惟是自知甚明。分外難開。左右揣量。冒膺無路。伏乞聖明。亟遞臣職。回授可堪之人。以重藩維。以安私分。千萬幸甚。答曰。省疏具悉。勿辭往欽哉。
정조 3년
己亥四月初三日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。大享在近。而典牲提調。以在外人首擬者。何故也。國榮曰。似是銓官不察而然矣。上命書傳敎曰。犠牲看品。本署不可無提擧。典牲提調趙㻐。今姑許遞。其代。口傳差出。上命奏吏曹罷散人別單。命書傳敎曰。前掌令柳匡天。前正言韓晩裕尹得孚。前修撰李儒慶。前持平金敍九。前牧使黃㝡彦竝敍用。前郡守李奎緯。前御使林濟遠。前掌令柳雲羽申熤。前牧使柳焵李文源。竝蕩滌敍用。上曰。次對欲於明日進定。肄儀雖相値。過行後來會則無妨耶。國榮曰。然矣。明日進定。似好矣。上命書傳敎曰。再明日次對。進定於明日。又命書傳敎曰。前監司趙時俊。一體敍用。仍命退。諸臣以次出。
정조 3년
己亥四月初三日未時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。御營哨官望。終無去處云乎。民始曰。初不啓下云矣。上曰。明日次對。隷儀後當爲之。隷儀開門前爲之事。分付。民始曰。承旨當下直出去矣。上曰。勿爲下直而進去。好矣。民始曰。入直玉堂。有差祭者。此則何以爲之乎。上曰。此則分往。亦何妨耶。民始曰。然矣。上曰。北伯何當辭朝云乎。民始曰。冊字校正之役。似難速畢。姑未知何當辭朝矣。上命書公事判付。仍命退。諸臣以次出。
정조 3년
己亥四月初三日申時。上御誠正閣。召對入侍時。參贊官申應顯。侍讀官鄭淵淳。檢討官金宇鎭。假注書徐鼎修。記事官徐龍輔鄭東浚。以次進伏訖。淵淳進講近思錄。讀自讀論語孟子而不知道。止便從空寂去。上曰。下番讀之。宇鎭讀自興於詩者。止便是格物。上曰。參贊官史官讀之。應顯讀。自元祐中客有見伊川先生。止便易看止一職也。賤臣讀自故人能知詩者。止其說多鑑。龍輔讀自或問聖可學乎。止是涵養意。東浚讀自呂與叔嘗言。止卽所以中也。淵淳曰。讀論語孟子。此章戒學者。徒爲章句訓誥之讀。而不知聖賢體用之道也。今殿下三晝法筵。方講論語。而孟子亦將次第繼講矣。聖學高明。豈有加勉之事。而區區愚衷。敢以心得實踐四字獻焉。伏願留念焉。至五經之有春秋章。卽春秋一部書。天地間大義理。君綱由是而尊焉。民彝賴此而明焉。信乎不可一日廢者也。嘻噫。今日凶賊巨魁。尙此偃息。三司爭執。今至幾年。而一向靳允。王章未施。至於國不國臣不臣。憂憤所激。因文仰達。伏願亟賜允從。以明春秋之義焉。宇鎭曰。程子以後世之視春秋者。徒知褒善貶惡。而不知經世大法爲歎。而今時則經世大法。猶未暇論。竝與貶惡之義而無之矣。顧今凶逆輩出。元惡尙在臣等忍與君父之讎。共戴一天。春秋義理。晦塞無餘。若使程子。在今日朝廷。其將謂何耶。因文義敢此仰奏。伏望亟允三司齊籲之請焉。上曰。所陳俱好矣。上曰。參贊官亦陳文義。可也。應顯曰。臣以討逆事。嘗有所輪囷於中。而今又儒臣。以春秋之義敷陳。故臣亦敢此仰達矣。今日世道人心。實無可言。倫綱不明。亂逆輩出。至如鄭妻龜柱之罪惡。尤是萬古所無之逆也。尙今王章未伸。輿憤愈激。天下寧有是哉。臣亦嘗與龜賊相從。而徒見其外面討逆之論。未料其中心叵測之逆。至今追思。尙覺膽掉而心寒。若論其情節之陰慘凶巧。則龜又最也。伏願聖明。亟申三尺之嚴。以正兩魁之罪。則人心可以底定。世道可以挽回。而春秋懲討之義。於是乎大明矣。上曰。當留意矣。上曰。諸承旨持公事入侍。右副承旨徐有防進伏。上命有防應顯等。以次讀奏公事訖。以常參經筵取稟。命書傳敎曰。次對時。兼行晝講。以此擧行。又命書傳敎曰。明日次對。隷儀後當爲之。晩食前來會事。分付。上曰。漕運差使員入侍。出榻敎賤臣承命出來。與漕運差使員法聖僉使金漢謙。偕入進伏。上曰。漕船皆無事到泊乎。漢謙曰。自朝家申飭旣嚴。僉使與各該邑監色。眼同騎船。各別禁飭。故近年則無添載之弊矣。上曰。漕船所載穀都數爲幾何。漢謙曰。田稅大同穀都合爲二萬二千五百七十七石零矣。上曰。各船沙格凡幾名乎。漢謙曰。每船沙工一名。格軍十五名矣。上曰。漕軍輩不以爲苦役乎。漢謙曰。以給在家糧。故渠輩皆樂從矣。上曰。尺文卽爲出給。則格軍輩以爲幸乎。漢謙曰。然矣。上曰。明日次對。戶判勿爲入來。點船催促爲之之意。自政院分付。可也。上曰。湖南昨年年事。何如。漢謙曰。雖不至慘凶。而開春以後。市直聳貴。民食甚艱矣。上曰。蔀屋殘民。能不至流離捐瘠之患否。漢謙曰。不至此境矣。上曰。今年農形。何如。漢謙曰。今年則兩暘均適。附種及時。而麥亦大豊矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨洪檢坐直。右副承旨徐有防坐。同副承旨申應顯坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
傳于洪檢曰。子豈不云旣灌以後不欲觀乎。讀祝將事之際。凡在駿奔之列者。不無跂倚欠伸之嘆。此皆浮文勝實而然也。朝筵儒臣。因文義陳達。亦一推類處也。宗廟親享祭文。以六句製入。永寧殿攝享祭文。以四句製入。
정조 3년
傳于徐有防曰。俄以實錄事。下敎。黃景源所帶藝文提學許遞。
정조 3년
鄭民始啓曰。宗廟夏享大祭親祭祭文。當爲製進。而藝文提學黃景源。旣有許遞之命。弘文提學李徽之。卽爲牌招。使之製進。何如。傳曰。允。
정조 3년
傳于鄭民始曰。大司憲徐有慶。勢難行公。許遞。
정조 3년
鄭民始。以弘文館言啓曰。今日政新除授玉堂。待下批卽爲牌招察任。何如。傳曰。允。
정조 3년
有政。吏批。判書鄭尙淳進。參判兪彦鎬式暇。參議柳戇牌不進。右副承旨徐有防進啓曰。臺諫及玉堂闕員。今當差出。而擬望之人乏少。相避外任。竝擬。何如。傳曰。允。以鄭昌順爲大司憲。柳孟養爲副校理。趙鼎鎭爲修撰。鄭光漢爲禮曹判書。金亮行爲敦寧都正。徐日輔爲掌樂僉正。李慶百爲軍器判官。金彦國爲引儀。兼持平趙時偉減下事。承傳。通德郞吳琢。贈戶參例兼。洪忠兵使吳載熙考。
정조 3년
兵批。判書李徽之進。參判李𡊠病。參議洪樂彬入直進。參知鄭宇淳病。行右承旨李義翊進。以吳載重爲五衛將。曺學臣爲慶尙左水使。田文顯爲宣傳官。尹璋爲訓鍊僉正。李需克爲訓鍊主簿。副護軍李筞。副司直李重祜徐有慶趙時俊李秉模柳焵李文源黃㝡彦趙尙鎭。副司果金履禧單付。槍劍將吳載重。今加折衝。
정조 3년
傳于李義翊曰。坐直承旨入侍。
정조 3년
以江原監司李亨逵狀啓。賑恤都數。仍循謬例。不得逐朔啓聞。致勤嚴敎。惶恐待罪事。傳于洪檢曰。勿待罪。
정조 3년
兵曹口傳政事。以洪和輔爲慶尙右兵使。
정조 3년
以副校理柳孟養。修撰趙鼎鎭牌不進罷職傳旨。傳于洪檢曰。只推。
정조 3년
李義翊。以兵曹言啓曰。五衛將李章漢。身病猝重。勢難供職。呈狀乞遞。宿衛輪番之任。不可久曠。改差。何如。傳曰。允。
정조 3년
又以禁衛營言啓曰。本營一番騎士將南志博。因公出他。控籲乞免。勢難察任。改差。何如。傳曰。允。
정조 3년
行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯啓曰。伏以。比來三司詣臺之日旣少。登筵之時尤罕。數日合辭之啓。雖免間斷。而例批連下。輿情益菀矣。今日則賓對有命。三司同人。筵請異於廳啓。面爭勝於謄傳。竊庶幾聖心回寤。兪音亟降。及奉批旨。乃復如前。終靳允從。臣等相顧愕眙。繼之以抑塞。噫嘻。此何事也。詣臺而啓。旣不得請。登筵而爭。又不得請。此固群下誠意淺薄。不能感回天聽之罪也。而亦不能無憾於天地之大。日月之明矣。雖尋常事爲之末。悠汎玩愒。遷延歲月。則國不可爲國。況討逆何等大事。合啓中諸賊。亦何等負犯。而上下相持。不得施當施之律。有識之寒心固無論。其爲他日國家無窮之憂。又當如何哉。此非可已而不已之事。伏乞穆然深思。亟允三司之請。以杜禍亂之源焉。答曰。不允。
정조 3년
大司憲徐有慶疏曰。伏以臣。向於承宣之請推也。宜卽來避。而矇然苟冒。至今追思。只增惶愧。且臣日前陳疏。徒信膚淺之見。自速疎率之罪。伏蒙聖度曲庇。至承勿辭之批。臣且惶且感。不知攸措。臣之不合於此任。不但臣自知之已審。想必洞悉於淵鑑。縮伏訟愆。恭俟譴何。亦不敢爲文字自列之計。而卽聞前正言沈𡑿。以臣向來啓辭中鏡檀二字。有爲其祖訟辯擊錚之擧云。臣聞來駭憤。不得不枚擧事實。仰煩崇聽焉。臣雖年稚。未及目睹辛壬事。而亦嘗習聞於臣祖臣父痛冤之私語。且有當時事實之錄傳者。臣未嘗不追思披閱。拊心傷痛也。噫。檀之醜正戕賢。自是天生伎倆。而當鑴輩構誣先正之日。爲其鷹犬。告廟按律之論。無不擔當。及夫甲戌改紀之後。廢枳不復者。殆三十年。辛丑冬賊鏡之凶疏出。而國事一變。半夜倉卒。朝著換面。而檀與鏡賊。首被天官長貳之除。夫以三十年錮廢之蹤。年近八十。忽然拔置於冡宰之任。則其事已可知也。及其初政。汲用己巳凶孽。不無自中之刺論。則賊鏡貽書其黨聖時。至以爲若擊去吏判。則吾寧角巾東歸云。則鏡與檀腸肚之相貫。於此而又可驗也。其後判金之擢。京兆之除。皆在鏡獨政之時。其餌以厚利。藉其凶手之跡。昭不可掩。終至粧出賊虎。大起誣獄。檀與鏡等。首尾鍜鍊。極意戕殺。至於名出於白望之告。又發於鄭宇寬之招。而輒皆諉以亂言。按獄自如。至若尙儉事出之後。揆以獄體。宜其先請拿鞫。嚴覈凶謀。而檀則不然。首發不必鞫問。斯速正刑之請。蓋尙儉。卽鏡賊之尹寧邊時率來。而卵育於益昌者也。夤緣屬籍於內寺。日夜綢繆。內外和應。斥逐舊臣。引進凶黨。皆尙儉之作俑。而主謀則鏡等也。以是之故。惟恐凶囮之綻露。只務滅口之陰計者。不啻如肺肝之見矣。此等奸臟。盡發於右所云白望鄭宇寬之招者。而其後益昌之子廷玉之招。窮凶情節。盡爲吐實。一如望等之言。而檀爲吏判。鏡爲吏參。商爲訓將。徽爲平兵之說。皆出於其時。則其附麗賊鏡。主張誣獄。贊成凶謀之跡。節節呈現。此皆文跡斑斑。世所共知。而雖以乙巳後諸臣之論列檀者見之。其負犯之重。不可誣也。乙巳三月。正言金相奭啓曰。沈檀投合逆鏡。戕害善類。名出白望之招。何敢抗顔天日之下。五月。持平李倚天避嫌曰。鏡檀徽三賊。不待白望之招。而國人之所共知。鏡旣伏法。徽又自斃。惟檀賊在。檀卽五賊之魁也。掌令李彙晉。司諫魚有龍啓請檀與儉獄干連諸官。一倂嚴鞫。李倚天啓曰。鄭宇寬招。有鏡檀徽聚銀於益昌家。傳給尙儉云。請以此發問目。嚴鞫於元日瑞依啓。其後檀。終因臺啓遠竄。持平林柱國啓曰。檀與鏡儉。結爲腹心。綢繆陰祕之狀。已露於廷玉之招。請遠竄罪人檀。拿鞫嚴問。蓋諸臣皆以當時之人。目見當時之事。有此臚列。而其言又皆載於政院日記。則何可誣也。噫。檀之與鏡。一體考之當時之事實而旣如彼。參諸諸臣之疏啓而又如此。則鏡檀二字。卽自來茶飯之言。非自臣而創出者。今渠之供辭。其所以自明者。俱極齟齬。而乃曰。墨世之冤死。非其祖所知。此甚可笑。檀之除拜金吾。在於壬寅二月十四日。而仍當誣獄。至六月念後。始爲遞改。墨世之被囚受刑。在於四月旬間。至於五次毒刑。此皆檀按獄時。而渠亦不得全然諱得。反曰。非其所知者。其果成說乎。蓋鏡檀之按獄。乍遞旋當。首尾三載。三手之粧撰羅織。專出兩凶之手。則臣之向所云云。槪是統擧大體而言也。非直爲墨世事也。而渠乃以不分時月。不知事實。爲攻臣之資斧。未知四五月間。淫刑毒楚。必欲甘心者。是誰主張。而敢欲囫圇而眩亂之耶。其供又以其祖之被斥於群凶。爲自明之端。而渠是後生。安知其時事也。蓋辛壬凶黨。始藉鏡檀徽商等。締結逆儉。以成前茅之功。及其得志之後。無所事於檀輩。而又見鏡檀。結爲血黨。將欲引進。午黨之廢枳者。以逞其凶臆。故旋恐權柄之爲。其所奪也。始爲自貳排擯之計。此其事勢機栝。似密而難掩者。鏡則終始護法於檀。不欲便捨。其後鏡亦被自中之相攻。於此益見檀之凶醜。而與鏡爲一之實著矣。今欲以此。而反作自明之壩柄。其亦可笑也。噫。辛壬之去今。天星將周矣。當時舊人。今無存者。滄桑屢變。事蹟寢微。義理事實。都付先天。而無有知者矣。渠亦以其祖之螟蛉稚孫。未必盡知古實。徒以痛迫之私心。爲此卽當之擧。反以臣言爲誣辱。誠亦可哀而不足怒也。然其奈事實如此。文跡如此。何哉。臣之伊日啓辭。只以平日之所聞於家庭者如許。所見於舊錄者如許。故二字連說。信口而發。隨手而書。非欲爲創說勒加。以爲追論之意也。今其供辭。乃敢捏合言句。疑亂事實。肆然跳踉。謂人可欺。則臣於是乎不得不略論當時之實跡。枚擧疏啓之可據。以明鏡檀二字。其來已久。而非臣創出之實狀。然而臣至痛在心。積憤未洩。乃與凶醜之裔。有若對辨者然。困殢至矣。疲惱極矣。尙復何言哉。臣不勝憤迫祈懇之至。答曰。省疏具悉。卿是禍家餘生。無怪其痛心於此等事。而先王朝於沈檀。前後昭釋。果如何。卿以後生。不甚商量。有此噴。太欠穩當。其孫之鳴冤。烏可已乎。
정조 3년
副修撰金宇鎭疏曰。伏以臣春秋兼銜。與臣父所帶領春秋。有應避之嫌。公格所在。不可仍冒。玆敢露章自列。伏乞聖明。亟命該曹。照例遞改焉。省疏具悉。疏辭。下該曹稟處。
정조 3년
己亥四月初四日。兼春秋朴行淳。義禁府啓目。宣傳官田翊顯等。不卽待令之罪。上裁。何如。啓。傳曰。諸囚之供。皆以未能詳聞入侍之下敎於朴基爀處是如。欲爲發明之端是乃。再昨夜招見入直宣傳官後。出番諸宣傳官。使之明日來待。則伊時承敎者。卽白東運也。供中不言承敎之東運是遣。但指未承敎之基爀。欲爲粧撰者。其果成說乎是旀。況旀出番宣傳官中。昨日未及先散去之數人處招問。則亦皆以爲得聞來待之敎是如爲對是隱。則渠輩俱是出番人。而數人者所得聞之之事。渠輩耳亦豈有獨不得聞之理乎。更良捧口招以聞爲旀。本事除良。今此粧撰之說。如出一口。亦必有首倡之人。竝以使卽自現爲良如敎。
정조 3년
義禁府啓目。宣傳官李長爀。不卽待令之罪。上裁。何如。啓。傳曰。諸囚之供。皆以未能詳聞入侍之下敎於朴基爀處是如。欲爲發明之端是乃。再昨夜招見入直宣傳官後。出番諸宣傳官。使之明日來待。則伊時承敎者。卽白東運也。供中不言承敎之東運是遣。但指未承敎之基爀。欲爲粧撰者。其果成說乎是旀。況旀出番宣傳官中。昨日未及先散去之數人處招問。則亦皆以爲得聞來待之敎是如爲對是隱。則渠輩俱是出番人。而數人者所得聞之之事。渠輩耳亦豈有獨不得聞之理乎更良。捧口招以聞爲旀。本事除良。今此粧撰之說。如出一口。亦必有首倡之人。竝以使卽自現爲良如敎。
정조 3년
義禁府啓目。前正言沈璞。擊鼓供辭。上裁。何如。啓。傳曰。依允爲旀。先朝於乃祖。旣已昭釋無餘。到今別無可以申暴者是旀。句語則臺啓體重。雖不抹去。朝廷已知其過當爲良如敎。
정조 3년
己亥四月初四日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。大臣備局堂上。皆已入來乎。國榮曰。俄已入來矣。上曰。御營哨官望。昨年九月落點。而尙不頒布云。必是政院之遺漏矣。國榮曰。臣未的知。而事甚可怪矣。上曰。今日次對。備堂懸病者。何其多也。國榮曰。他堂則未知事故之何如。而兪彦鎬李性源。尙不行公。自上申飭。似好矣。上曰。好矣。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上曰。晝講次對。同爲入侍。仍命退。諸臣以次出。
정조 3년
己亥四月初四日未時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。宣傳官四員入侍。出榻敎宣傳官吳毅常李晢朴基赫白東運進前。上曰。爾等聞入侍之命乎。毅常等曰。臣等皆聞之矣。上曰。爾等皆聞之。而行首宣傳官。獨未聞之乎。毅常等曰。臣等皆聞之。行首豈有不聞之理乎。上曰。爾等退去。上命書禁府公事判付。上命退。諸臣以次出。
정조 3년
己亥四月初四日初更。上御誠正閣。坐直承旨入侍時。右副承旨洪檢。假注書徐鼎修。記事官徐龍輔鄭東浚。以次進伏訖。上命檢書傳敎曰。在囚宣傳官之供。亦不可謂直歸無據之科。究厥委折。皆是朴基赫白東運未瑩之致。何必更問。宣傳官田翊顯等。附過帶職放送。至於行首宣傳官李長爀入侍之命。未能詳細承問。姑與他囚無異。身爲首任。無論分明不分明。旣聞基爀云云之說。則少須臾恭俟處分。有何難事。焉敢輕自倡論散去乎。然削職之罰。足勘其罪。而本事旣脫空。更施重勘之律。猶屬過當。分揀附過放送。宣傳官朴基爀白東運等。誤聽下敎之事。不傳來待之命。所當重加處分。而俱是癡騃無知識之流。姑從末勘。過齋後竝令兵曹決棍九度。又命書傳敎曰。慶尙右兵使。今日口傳差出。又命書傳敎曰。閫帥排望乏人。武臣堂上例勘坐罷人員。一竝敍用。又命書傳敎曰。違牌玉堂。待開門更爲牌招察任。以江原監司狀啓。命書傳敎曰。勿待罪事。回諭。命退。諸臣以次退出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋宿。左副承旨洪檢齋宿。右副承旨徐有防齋直。同副承旨申應顯齋直。注書李兢淵藥院直一員未差。假注書徐鼎修齋直。事變假注書宋文述仕。
정조 3년
以夏享大祭受押單子。傳于鄭民始曰。親押。
정조 3년
傳于李義翊曰。再明日擧動時。留陣安徐。
정조 3년
傳于鄭民始曰。左右承旨。持應製試券入侍。
정조 3년
傳于李義翊曰。慶尙左水使曺學臣。明日辭朝。
정조 3년
以吏曹參議柳戇牌不進罷職傳旨。傳于徐有防曰。只推。
정조 3년
己亥四月初五日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間聖體。若何。上曰。一樣矣。上曰。實錄纂輯黃景源及柳戇。至今遲滯云。故使之十日內修正。而汗靑之無期。誠可悶矣。國榮曰。連加申飭。則必當惕念爲之矣。上曰。今年稅船。幾皆無弊來到。可幸矣。國榮曰。然矣。而連伏見諸道農形狀啓。今年則庶有豊登之望。亦甚喜幸矣。上曰。然矣。上曰。儒賢何當入來云乎。國榮曰。行役之餘。不無憊病。未卽出肅云矣。上曰。明間欲召見矣。上曰。王大妃殿進御加減蔘香散五貼製入。出榻敎上曰。別軍職具純。十日內上來之意。卽爲行關事。分付兵曹。仍命退。諸臣以次出。
정조 3년
己亥四月初五日戌時。上御誠正閣。應製科次入侍時。行都承旨洪國榮。行左承旨鄭民始。行右承旨李義翊。假注書徐鼎修。記事官徐龍輔鄭東浚。以次進伏訖。上曰。應製試券。皆爲持入乎。民始曰。皆爲持入矣。上命國榮考試訖。命書傳敎曰。應製居首三中一弘文館校理李泰永。貂皮笠耳掩一部賜給。之次三中兵曹佐郞崔顯重。中鹿皮一令賜給。之次三下承政院左副承旨洪檢。權知承文院副正字徐鼎修。各紙五卷筆五枝墨三笏賜給。修撰金宇鎭。檢閱鄭東浚。雖未入格。各有批句。紙三卷筆五枝墨二笏賜給。民始曰。朔書亦是課試之法。而近來被抄之人。擧皆稱頉不書。至於今番篆字四張而極矣。事體所在。誠極駭然。所當直捧禁推傳旨。而便屬令前。不書諸人。姑先從重推考。此後則各別申飭。俾無如前稱托之弊。且楷篆各有所抄。而篆抄者或書楷字。楷抄者或書篆字。各自任便。有非法意。此亦一體申飭。過科後。例卽抄啓應書之人。而昨年偶不抄啓。應抄者。多在未抄中。今雖過時。亦爲抄啓。何如。上曰。依爲之。出擧條上命書傳敎曰。宿痾想已痊可。明日親押後入侍事。明朝遣史官傳諭于儒賢處。命退。諸臣以次退出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋宿。左副承旨洪檢齋直。右則承旨徐有防齋宿。同副承旨申應顯齋直。注書李兢淵藥院直一員未差。假注書徐鼎修齋直。事變假注書宋文述仕。
정조 3년
傳于鄭民始曰。儒賢入侍。
정조 3년
李義翊啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 3년
備忘記。今覽京畿道臣狀聞。廣州六面數千戶之爲分院所屬。侵漁之弊。可謂滋甚。況其中不正名色。非至一二。此不大加釐正。此面之民。其將渙散而後已。其令廟堂。卽爲釐革後。草記。
정조 3년
李義翊。以宿衛所言啓曰。本所所管挾輦把摠哨官及槍劍把摠哨官。自本所劃出。別單書入之意。敢啓。傳曰。知道。
정조 3년
又以兵曹言啓曰。今四月初七日宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
己亥四月初六日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。儒賢入來乎。國榮曰。姑未入來矣。上曰。畿伯狀啓所云分院所屬侵漁之弊。不可不釐正矣。廣州六面數千戶之民。將不無渙散之慮。豈不可悶。國榮曰。分院此弊。果滋甚矣。旣已登聞之後。不可仍置。令廟堂釐革。似好矣。上命書公事判付。上曰。王大妃殿進御一錢五分重人蔘粟米飮。調竹瀝薑汁一貼煎入。出榻敎上命退。諸臣以次出。
정조 3년
己亥四月初六日辰時。上御宣政殿。親押入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李兢淵。假注書徐鼎修。記事官徐龍輔鄭東浚。以次侍立訖。上具翼善冠袞龍袍。就褥位跪。香室官奉各室香祝。跪授禮房承旨。禮房跪受讀祝文訖。奉進上親押訖。禮房承旨跪授香室官。香室官跪受以出。禮畢。上還內。諸臣以次退出。
정조 3년
己亥四月初六日巳時。上御熙政堂。儒賢入侍時。儒賢宋德相。左副承旨洪檢。假注書徐鼎修。記事官徐龍輔鄭東浚。以次進伏訖。上曰。儒賢進前。德相進伏。上曰。當此暑炎。善爲往返。良用欣幸。德相曰。伏蒙聖恩。善爲往來矣。上曰。誌文姑未製出。故尙未下送矣。德相曰。碑面大字。旣已書下。又有誌文親製之敎。臣之闔門感泣矣。上曰。久未見卿矣。其間或有可奏之事乎。德相曰。臣雖在外。而朝家擧措。時或得聞。有好事則喜而忘寢。有不好事則不勝憂惶耳。以目下事言之。前都憲啓辭。以鏡檀二字起鬧云。此非都憲之所創出。自古公議。而渠輩敢爲鳴冤之擧云。極爲痛駭。當辛壬誣獄。檀爲判金吾。雖暫遞。而終始皆當。則渠豈敢發明乎。以賤臣所見。都憲之啓。亦甚歇後矣。先大王每以事關聖躬。務爲含容。而懲討之擧。安知不有待於後嗣乎。檀之罪犯。應施追奪之典。而尙未果焉。可謂失刑矣。上曰。卿言亦然。而予亦有料量者矣。檀之罪犯。非曰無之。而比於鏡賊。豈無分間乎。李匡佐之流。先朝旣皆追施典刑。則何獨於檀。而有所寬貸乎。且鏡之罪惡。萬古所無。而今乃與檀竝稱。則鏡之罪。亦有反輕之慮矣。前都憲雖是禍家餘生。而下語則似不稱停矣。且其啓辭。外面觀之。非不云好。而世自有公議。安知其間。無主張之人乎。卿則新自鄕來。恐未及聞知而然矣。德相曰。檀之罪。與賊鏡果有異矣。但今番都憲處分。顯有立落。竊恐聖心。猶未三思而然矣。上曰。予意有所料量而然矣。德相曰。人材成就。在於培養。而培養之道。不可不着實爲之。近聞太學。月三講姑未擧行。各邑敎授。亦無實效。使大司成。成其一定節目而擧行。則必有效矣。上曰。卿言好矣。依此爲之。可也。德相曰。髢髮事。曾有仰奏。而諸議不一。尙未停當云矣。上曰。儒賢之意。蓋出於祛奢崇儉之意。而天下事。必先治其本而後。末流之弊。可以除矣。近日侈風漸成。不特髢髮一事也。若使在朝之臣。皆能克去侈習。全尙節儉。則至若髢髮等。不期禁而自禁。今若徒治其末。則奢侈之習。安知不愈往愈甚乎。且若禁髢髮。則當用花冠之制。而此亦飾以珠翠。其費殆過於髢髮。至於下賤。亦不可竝用花冠。則此亦難處。故尙此咨且耳。德相曰。臣所帶職務。緣臣久曠。誠甚可悶。程夫子爲經筵官。以入論君德。出理刑獄。爲辭免之端。臣之所帶。雖異詞訟之職。而議讞獄理。亦甚不安。故尙未行公矣。上曰。此等閑漫之職。不可不依所請許遞。而至於他職。決不可遞矣。命書傳敎曰。儒賢引程夫子言。有此縷縷辭免之筵奏。所帶戶曹參判及同義禁之任。特爲許遞。以安其心。上曰。儒賢旣已上來。自此可以頻頻相見矣。德相曰。經筵則謹當不辭矣。命德相先退。上曰。慶尙左水使入侍。慶尙左水使曺學臣進伏。上曰。出自近侍。必須勉旃。無負委寄之意也。命退。諸臣以次退出。
정조 3년
己亥四月初六日酉時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。完伯何間下直云乎。民始曰。十一日當辭朝云矣。上曰。畿伯狀啓中分院事。誠極駭也。民始曰。此等事。不可不釐正矣。上命書公事判付。仍命退。諸臣以次出。
정조 3년
行都承旨洪國榮隨駕宿。行左承旨鄭民始隨駕直。行右承旨李義翊隨駕直。左副承旨洪檢隨駕宿。右副承旨徐有防隨駕宿。同副承旨申應顯隨駕宿。注書李兢淵隨駕宿一員未差。假注書徐鼎修隨駕直。事變假注書宋文述守宮。
정조 3년
大駕詣宗廟。入齋室後。政院玉堂藥房口傳問安。答曰。知道。
정조 3년
傳于鄭民始曰。承旨與宗廟官員入侍。
정조 3년
以問安承旨取稟。傳于洪檢曰。左副承旨進去。
정조 3년
申應顯啓曰。宗廟都提調提調。依下敎來待矣。傳曰。入侍。
정조 3년
傳于申應顯曰。禮房承旨。率典樂入侍。
정조 3년
己亥四月初七日辰時。上御誠正閣。都承旨入侍時。行都承旨洪國榮。記事官李兢淵徐龍輔鄭東浚。以次進伏訖。國榮曰。夜間。聖體。若何。上曰。一樣矣。上曰。昨日儒賢。以程子之言爲證。而辭懇甚至。故本兼兩任。不得已許解矣。國榮曰。儒賢之辭巽。不是異事。自上許解。果好矣。上曰。侍衛整齊事。分付。仍命退。諸臣以次出。
정조 3년
己亥四月初七日辰時。上詣宗廟。擧動入侍時。行都承旨洪國榮。行左承旨鄭民始。行右承旨李義翊。左副承旨洪檢。右副承旨徐有防。同副承旨申應顯。記事官李兢淵。假注書徐鼎修。記事官徐龍輔鄭東浚。以次陪從。上具遠游冠絳紗袍。乘輿出仁和門。詣仁政門外。降輿乘輦。出敦化門。詣宗廟大門外。降輦乘輿。至齋室門外。降輿入齋室。改具冕服。出齋室。步由東門。入詣板位行禮訖。陞詣殿內。奉審各室後。仍行省器禮。上曰。祝史告潔。聲甚低微。當該祝史。事過後拿處。復詣第六室。仍命廟司。以次奉出冊寶奉審。上曰。戶禮判與郞廳。持新袱入侍。大王位金寶一。端敬王后上諡號玉冊一十貼。上徽號玉冊一八貼。金寶一。章敬王后金實一。聖烈大王大妃金寶一。聖慈仁明大王大妃金寶一。文定王后金寶一。次次奉審。只拭去塵埃。袱則皆用舊件。上曰。今番則冊寶裹袱。別無可以改備者矣。命廟司。以次還爲奉安訖。上還出東門。步詣永寧殿。就板位行禮訖。陞詣殿內。奉審各室。仍行省器禮後。復詣第四室。命廟司。以次奉出冊寶。大王位金寶一。懿惠王后金寶一奉審後。只拭去塵埃。袱則仍用舊件。竝爲還安訖。上出東門詣齋室。改具遠游冠絳紗袍。詣省牲位。上曰。諸大祝以次序立。勿爲亂次。行禮。可也。行省牲禮訖。上還入齋室。諸臣以次退出。
정조 3년
己亥四月初七日巳時。上御齋室。宗廟官員入侍時。右副承旨徐有防。記事官李兢淵徐龍輔鄭東浚。宗廟副奉事柳曾養。以次進伏訖。上曰。今番修理。幾處爲之乎。曾養曰。永寧殿月廊等處及典祀廳。盡爲修理矣。上曰。望廟樓亦爲修理乎。曾養曰。只改丹靑矣。上曰。物力入幾何乎。曾養曰。營繕進排外。自戶曹區劃者。合爲錢百五十貫矣。上曰。監役誰也。曾養曰。監役鄭若淳爲之矣。上曰。今番修理善爲矣。有防曰。然矣。上曰。祭官房亦盡爲修改乎。曾養曰。然矣。而此後則令各自隨毁隨補矣。上命退。諸臣以次出。